Alle laerskoolleerders dalk binnekort terug by skoolSkolel heropen Maandag na die vakansie. (Argieffoto: ANA) Die departement van basiese onderwys ondersoek die moontlikheid dat alle laerskoolleerders binnekort kan terugkeer skool toe. Dít weens die groot hoeveelheid onderrigtyd wat verlore gegaan het as ŉ direkte gevolg van die Covid-19-pandemie en die maatreëls wat ingestel is om die virus te stuit. Die voorstel word tans oorweeg deur die Nasionale Gesamentlike Operasionele en Intelligensiestruktuur (Natjoints) nadat die departement ŉ voorlegging daaroor gedoen het. Die raad van onderwysministers sal ook vandeesweek die kwessie oorweeg en ŉ aankondiging daaroor behoort binnekort gedoen te word. Skole gaan tot dan voort om die rotasiestelsel vir leerders te gebruik. Afgesien van die uitwerking van die pandemie op skoolonderrig vergader die raad Donderdag en Vrydag ook oor ander kwessies in die basiese onderwyssektor. Die departement sê in ŉ verklaring hy is intussen gereed om onderwysers, personeel en leerders vir die tweede skooltermyn terug te verwelkom. Skole heropen Maandag (3 Mei).